
Sajtóközlemény
Hosszabb nyitvatartási idővel várja a sírkertek látogatóit a Budapesti Közművek 
A Budapesti Közművek BTI Temetkezési Divíziója a korábbi évekhez hasonlóan idén is biztosítja, hogy a hozzátartozók méltó módon emlékezhessenek meg szeretteikről a mindenszentek - halottak napja időszakában. 
Ennek érdekében a fővárosi fenntartású köztemetők, az Új Köztemető, Óbudai temető, Budafoki temető, Csepeli temető, Kispesti temető, Megyeri temető, Pestszentlőrinci temető, Tamás utcai urnatemető, Farkasréti temető, Angeli úti urnatemető, Cinkotai temető, Csömöri sírkert, Kispesti öregtemető, Pesterzsébeti temető, és a Rákospalotai temető az ünnep ideje alatt, október 30-tól november 2-ig meghosszabbított nyitvatartás mellett, 7 és 20 óra között látogathatóak.

A Farkasréti temetőben 2026. november 1-jén 17 órakor ökumenikus istentisztelettel egybekötött halottak napi megemlékezést tartanak a BTI polgári búcsúztatóinak közreműködésével. Az Új köztemetőben 2026. október 31-én és november 1-jén 17, valamint 18 órai kezdettel a szóróparcellában fénnyel, zenei aláfestéssel 5 perces időtartamban a parcella szökőkútjainak beindításával szintén alkalmat teremtünk a kegyeletteljes emlékezésre.
Az Új köztemetőben, a Farkasréti, illetve az Óbudai temetőkben 2026. november 1-jén 16 órai kezdettel a temetőlátogatókkal közös mécsesgyújtásra is sor kerül, csatlakozva az V. Országos Mindenszenteki Mécsesgyújtáshoz.
A Budapesti Közművek temetőiben az ünnepi időszakban számos egyházi megemlékezésre kerül sor, amelyek időpontjairól a www.bti.budapestikozmuvek.hu  weboldalon tájékozódhatnak az érdeklődők.

Gépjárműforgalom rendje
A kegyeleti helyszínek nyugalmának biztosítása érdekében október 31-től november 1-ig - a korábbi évekhez hasonlóan - a fővárosi temetőkbe - az Új köztemető kivételével - gépjárművel behajtani tilos. Az Új Köztemetőben 2026. október 23-án, továbbá október 31-én nyitástól november 1-én zárásig díjmentes a gépkocsi behajtás.

Az ünnepi időszakban a temetők környékén jellemző jelentős gépkocsiforgalom, illetve a korlátozott parkolási lehetőségek miatt a Budapesti Közművek kéri a sírkerteket felkeresni szándékozókat, hogy elsősorban a közösségi közlekedést vegyék igénybe. 
A BKK az előző évekhez hasonlóan idén is sűrített járatokkal készül a nagyobb forgalmú időszakokban. Kérjük a mozgásukban korlátozott temetőlátogatókat, hogy lehetőség szerint gépjárművel a kevésbé forgalmas délelőtti időszakban látogassák a temetőket.

Rendvédelem
A biztonságos temetőlátogatás, valamint a forgalom zavartalan lebonyolítása érdekében a Budapesti Közművek a temetőkben megerősített rendészeti szolgálatot biztosít, illetve a forgalmas napokon a kerületi rendőrségi egységek, közterület-felügyelők és a polgárőrség tagjai is járőröznek.
Javasoljuk a temetőlátogatóknak, hogy indulás előtt tájékozódjanak a www.bti.budapestikozmuvek.hu honlapon, ahol minden további tudnivaló elérhető a fővárosi temetők látogatási rendjével kapcsolatosan. 

Sírhelyek újraváltása
Évente többezer sírhely érvényességi ideje jár le a fővárosi köztemetőkben. A hozzátartozók ezek újraváltásával, megváltásával tudják elhunyt szerettük sírhelyét megőrizni. A sírhelyek újraváltását legtöbben személyesen intézik, ezért az ebben az időszakban megnövekvő ügyfélforgalomra tekintettel a BTI meghosszabbított nyitvatartást biztosít a hozzátartozók részére a köztemetők irodáiban, ezzel is segítve az ügyintézést.
· Október 26. és november 1. között 7:30-től 17 óráig az alábbi szolgáltatások vehetők igénybe: tájékoztatáskérés, sírhely újra- és megváltások lebonyolítása, darabárus termékértékesítés.
· Temetések megrendelése október 27. és 31. között normál munkanapi nyitvatartási időben lehetséges a temetők felvételi irodáiban. 
· A BTI október 31-én és november 1-én a Farkasréti temetőirodában 07:30 és 17 óra között lehetőséget biztosít sírhelyek újraváltása esetében részletfizetési megállapodás kötésére.

A sírhelyek újraváltásával, valamint megváltásával kapcsolatos minden információ elérhető a bti.budapestikozmuvek.hu weboldalon. 


Budapest, 2026. október 12.


BKM Budapesti Közművek Nonprofit Zrt.
PR és kommunikációs igazgatóság

